recursal/SuperWikiNEXT-32B huggingface dataset:
Para outras páxinas con títulos homónimos véxase: Hebe.
***Hebe*** foi unha revista editada en Pontevedra entre 1920 e 1921.

Historia e características
--------------------------

Subtitulada *Publicación quincenal* apareceu o 15 de outubro de 1920. Fundada por Modesto Bará Álvarez, Xoán Vidal Martínez e Alfonso Lois, estaba dirixida por Modesto Bará. Tentou introducir elementos vangardistas no movemento cultural e incluíu poemas, algúns relatos, recensións, e biobibliografías. Cesou a súa publicación co número 13, o 17 de abril de 1921.

Véxase tamén
------------

### Bibliografía

* "Hebe". *Enciclopedia Galega Universal*. Ir Indo. 1999-2002. ISBN 84-7680-288-9.
* "Hebe". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Santos Gayoso, Enrique (1990). *Historia de la prensa gallega 1800-1986*. Sada: Do Castro. ISBN 84-7492-489-8.
* Vilavedra, Dolores, ed. (1997). *Diccionario da literatura galega. Publicacións Periódicas* **II**. Vigo: Editorial Galaxia. ISBN 84-8288-137-X.
Tipos de zócolos en columnas.
O **zócolo** (do latín *socculus*, "baseamento") en arquitectura e construción é a parte inferior dunha construción que ten como función elevar os baseamentos ao mesmo nivel ou cota.

Adoitan construírse de pedra tallada con elevadas prestacións aos esforzos de compresión, é por esta razón polo que predomina o granito. O zócolo está soportado directamente sobre os alicerces dos edificios, antigamente consistía nun paralelepípedo pétreo que se asentaba inmediatamente sobre o chan.

Nas columnas denomínase zócolo (ou baseamento) á peza cilíndrica sobre a que se soporta, é por esta razón pola que se emprega como sinónimo de pedestal.

Notas
-----

1. ↑  Definicións no *Dicionario da Real Academia Galega* e no Portal das Palabras para *zócolo*.
2. ↑  Francisco José León Tello, María M. Virginia Sanz Sanz, (1994), *Estética y teoría de la arquitectura en los tratados españoles del siglo XVIII*, Madrid, páx. 123.

Véxase tamén
------------

### Outros artigos

* Estilóbata
* Plinto
* Rodapé

|  |  |
| --- | --- |
| Control de autoridades | 
* Wd: Q2302116
* AAT: 300080499
* EBID: ID
* GND: 4181720-5

 |
***El Telegrama*** foi un xornal republicano coruñés, fundado en 1873 por Vicente Abad Torregrosa. Foi un dos primeiros xornais da cidade.

Historia e características
--------------------------

Era de carácter democrático e progresista. Estivo dirixido primeiro por Darío García e despois por Ramón Faginas ata 1877. Nel colaboraron diferentes xornalistas como Adolfo Vázquez Gómez, Romualdo Real Vázquez, Froilán Salazar Roca e Eladio Fernández Diéguez, que foi o seu redactor xefe.

Na súa segunda época, a partir de 1877, engadiu como subtítulo *Diario político, comercial y de intereses materiales*. Estivo dirixido por Benito García. En 1881 cambiou a súa redacción e pasou a defender as aspiracións do Partido Demócrata-Progresista. Cesou a súa publicación o 10 de outubro de 1899 con motivo do falecemento do seu último propietario e director Daniel González Fernández.

Notas
-----

1. ↑  "Telegrama, El". *Enciclopedia Galega Universal*. Ir Indo. 1999-2002. ISBN 84-7680-288-9.
2. ↑  *El Correo Gallego*, 20-4-1881, p. 2.
3. ↑  *Revista Gallega*, 240, 15-10-1899, p. 6.

Véxase tamén
------------

### Bibliografía

* "TELEGRAMA, El" en *Gran Enciclopedia Galega Silverio Cañada*.

|  |  |
| --- | --- |
| Control de autoridades | 
* Wd: Q12387499
* Galiciana: 2692

 |
**Alfonso Gómez Cruz**, coñecido só como **Alfonso Gómez**, nado en Corme (Ponteceso) o 27 de xullo de 1960, é un político suízo de orixe galega.

Traxectoria
-----------

Alfonso Gómez, neto dun mestre republicano represaliado polo franquismo, criouse en Corme até os 14 anos. Naquela altura marchou emigrado a Suíza canda xunto a súa familia, alí militou no Partido Socialista até o ano 2004. Naquel ano abandono o partido incorporándose ao grupo dos Verdes do Cantón de Xenebra. De 2012 a 2016 foi primeiro vicepresidente e despois presidente do seu partido no seu cantón. Entre 2013 e 2020 traballou como concelleiro na súa cidade, sendo escollido, neste último ano, paro o goberno da urbe (*Conseil administratif*). O sistema político suízo establece que a cidade sexa rexida por un equipo de cinco conselleiros que rotan no posto de alcalde. A Alfonso correspondeulle a alcaldía a partir de xuño de 2023.

Notas
-----

1. ↑  Vizoso, Sonia (2023-06-03). "Alfonso Gómez, el niño gallego que emigró a Suiza llega a alcalde de Ginebra". *El País* (en castelán). Consultado o 2023-06-03.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Alfonso Gómez Cruz Modificar a ligazón no Wikidata*** |
Localización do río Olt
O **río Olt** (en romanés e en húngaro; alemán: *Alt*; latín: *Aluta* ou *Alutus*) é un río de Romanía, un afluente da marxe esquerda do río Danubio. A súa lonxitude total é de 615 km e drena unha cunca hidrográfica de 24.050 km².

O río atravesa os distritos romaneses de Harghita, Covasna, Braşov, Sibiu, Vâlcea e Olt.

Xeografía
---------

O río Olt e ao fondo os montes Cárpatos
O río Olt ao seu paso pola cidade de Slatina, Romanía.
Nace nas ladeiras das montañas de Hăşmaşu Mare dos montes Cárpatos Orientais. Flúe en dirección oeste, posteriormente vira para o sur, despois atravesa transversalmente a cordilleira dos Alpes de Transilvania e desemboca no río Danubio, preto de Turnu Măgurele (30.187 hab. en 2002).

Este río era coñecido na antigüidade romanesa como Alutus ou Aluta. O distrito de Olt e a provincia histórica de Oltenia, teñen o seu nome debido ao río.

Nas súas ribeiras encóntranse as cidades de Bălan (7.902 hab.), Sândominic (6.401 hab.), Miercurea-Ciuc (42.029 hab.), Sfântu Gheorghe (61.543 hab.), Făgăraş (40.126 hab.), Brezoi (6.859 hab.), Călimăneşti (8.923 hab.), Râmnicu Vâlcea (107.726 hab.), Drăgăşani (22.499 hab.), Slatina (79.171 hab.) e Drăgăneşti-Olt (12.195 hab.).

O río ten moitísimos afluentes, aínda que ningún deles de grande importancia, salvo o río Oltet, no seu curso baixo, con 186 km de lonxitude e unha cunca de 2.474 km².

Notas
-----

1. ↑  Todos os habitantes das cidades romanesas que se citan neste artigo corresponden ao censo do ano 2002.

*Val do Olt*, obra de Carol Popp de Szathmary.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Río Olt*** |

|  |  |
| --- | --- |
| Control de autoridades | 
* Wd: Q126822
* WorldCat
* VIAF: 234603872
* BRE: 2685724
* EBID: ID
* GeoNames: 671858
* GND: 4086586-1
* LCCN: n81103407
* NKC: ge385107
* OSM: 1567969

 |
Para outras páxinas con títulos homónimos véxase: Ultreya.

***Ultreya*** foi unha revista editada en Santiago de Compostela entre 1919 e 1920.

Historia e características
--------------------------

Subtitulada *Revista quincenal de Cultura Galaica. Arte, literatura, historia, sociología*, apareceu o 1 de maio de 1919. Estaba dirixida por Armando Cotarelo Valledor. No consello de redacción figuraban Salvador Cabeza de León, Salustiano Portela Pazos, Antonio García Varela e Manuel Vidal Rodríguez. Entre os seus colaboradores estaban Juan Barcia Caballero, Pablo Pérez Costanti, Avelino Gómez Ledo, Xesús Carro, Fermín Bouza-Brey, Constante Amor, Francisco Esmorís Recamán e Celestino García Romero. Cesou a súa publicación co número 23/24, correspondente ao 15 de xullo de 1920.

Véxase tamén
------------

### Bibliografía

* "Ultreya". *Enciclopedia Galega Universal*. Ir Indo. 1999-2002. ISBN 84-7680-288-9.
* "Ultreya". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Vilavedra, Dolores, ed. (1997). *Diccionario da literatura galega. Publicacións Periódicas* **II**. Vigo: Editorial Galaxia. ISBN 84-8288-137-X.

### Outros artigos

* Lista de publicacións impresas da provincia da Coruña

|  |  |
| --- | --- |
| Control de autoridades | 
* Wd: Q1322021
* WorldCat
* VIAF: 139146462722927772395
* Galiciana: 3980

 |
***Film Comment*** é unha revista de artes e cultura publicada por Film Society of Lincoln Center, que é a súa publicación oficial. *Film Comment* contén revisión e análises de filmes de gran consumo, art-house e avant-garde de todo o mundo. Fundada en 1962 e orixinalmente lanzado de xeito trimestral, *Film Comment* comezou a publicar bimensualmente a partir do número novembro/decembro de 1972. En 2007, a revista foi galardoada co Premio Utne Independent á mellor cobertura de arte. O equipo editorial da revista tamén celebra anualmente o Film Comment Selects no Film Society of Lincoln Center.

Notas
-----

1. ↑  A. O. Scott (February 20, 2009). "Recovering Treasures From Below the Radar". *The New York Times*.
2. ↑  Winners of the 2007 Utne Independent Press Awards

Véxase tamén
------------

### Ligazóns externas

* Páxina oficial *(en inglés)*

|  |  |
| --- | --- |
| Control de autoridades | 
* Wd: Q4038736
* ISSN: 0015-119X
* JSTOR: filmcomment
* Rotten Tomatoes: source-165

 |
Para outras páxinas con títulos homónimos véxase: Secesión.
Unha **secesión**, do latín *secessĭo, -ōnis*, 'separación', 'afastamento', é o acto de retirarse dunha organización, unión ou entidade política. Tipicamente hai un forte factor diferencial que motiva a retirada.

A secesión pode ser un feito ou un dereito. Como dereito o fenómeno político da secesión require a previa existencia dun Estado Federal ou Confederal, do que forme parte o Estado que manifesta a súa vontade de separarse da unión.

A secesión, como feito, adoita confundirse coa independencia. Pero non é igual. Nas guerras de secesión (como a Guerra de Secesión de Estados Unidos), o decisivo é a vontade que ten un Estado preexistente de separarse da unión con outros Estados, mentres que nas guerras de independencia trátase do nacemento dun novo Estado.

Notas
-----

1. ↑  Dicionario da RAG Arquivado 22 de xullo de 2013 en Wayback Machine. **secesión** *s.f*. Acción de separarse [un grupo de persoas, un territorio] dun organismo, país etc. do que forman parte. *Triunfaron os partidarios da secesión*. *A Guerra de Secesión.*
2. ↑  Secesión Wordreference.com Dicionario.

Véxase tamén
------------

### Outros artigos

* Guerra de Secesión.

### Ligazóns externas

* Secesión Arquivado 03 de xullo de 2010 en Wayback Machine. *Glosario de conceptos políticos usuales*, EUMED *(en castelán)*.
* *El derecho de secesión renace en EEUU*, por Manuel Llamas *(en castelán)*.
***La Federación de Negreira y Baña*** foi un periódico aparecido en Negreira entre 1911 e 1913.

Características
---------------

Subtitulado *Órgano mensual de la expresada Federación. Que vela por los intereses generales de los distritos en que haya socios y aun por los de caracter particular de los federados*, apareceu en xaneiro de 1911. Periódico mensual, publícase na segunda quincena de cada mes. Era o órgano da Federación Solidario-proteccionista de Negreira y Baña, baixo influencia do Partido Liberal. Mantivo enfrontamentos con *El Barcalés*. Entre os seus colaboradores figuraron Eduardo López Díaz, Alfredo Caamaño Ferreiro, Juan Rof Codina, Ceferino Amigo, José Sánchez Anido, Manuel Amigo Fernández, Germán Caamaño Solar, Fernando Rubio, Franco Catorce, Pedro Rodríguez Rodríguez, Francisco Tuñas Liñares e Manuel Magariños. O último número conservado é o 26, correspondente ao 28 de febreiro de 1913.

Véxase tamén
------------

### Bibliografía

* Liñares Giraut, X. Amancio; Lista Liñares, Omayra (2007). TresCtres, ed. *Prensa e comarca. Medios de comunicación en Negreira, A Baña e Brión no século XX*. Ames. pp. 82–97. ISBN 978-84-935562-7-3.
A **periclasa** ou **periclasio** un mineral da clase 04 (óxidos), segundo a clasificación de Strunz; é unha forma natural do óxido de magnesio (MgO). Antigamente denominada magnesia.

Foi descuberto en 1840.

A magnesia da rexión de Magnesia en Tesalia contiña tanto óxido de magnesio como carbonato de magnesio hidratado, así como óxido de ferro (como a magnetita). Así as chamadas na antigüidade *pedras de Magnesia*, coas súas propiedades magnéticas, foron as que deron nome ao magnetismo. Trituradas son un po branco, lixeiro, pouco soluble na auga, inodoro, con lixeiro sabor alcalino, usado en medicina como antiácido. Tamén pode ser utilizado contra o estrinximento.

Formación e xacementos
----------------------

A periclasa fórmase normalmente en mármore como produto do metamorfismo de rocas sedimentarias dolomíticas. Fórmase por alteración da brucita baixo certas condicións ambientais preto da superficie do terreo. Entre os xacementos deste mineral podemos destacar o que hai na provincia de León, en España.

Notas
-----

1. ↑  Dicionario Digalego periclasa Arquivado 16 de setembro de 2018 en Wayback Machine.
2. ↑  BUSCatermos periclasio Proposta do Servizo de Normalización Lingüística da USC.
3. ↑  "Ministerio de Educación y Ciencia - Minerales". Arquivado dende o orixinal o 19 de maio de 2014. Consultado o 02 de decembro de 2011.
4. 1 2  Mindat.org

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Periclasa*** |

|  |  |
| --- | --- |
| Control de autoridades | 
* Wd: Q426635
* BRE: 2331320
* EBID: ID
* MAG: 2778758504

 |
Fosfolipase A2.
As **fosfolipases** son unha clase de encimas que hidrolizan os enlaces éster presentes nos fosfolípidos. Os produtos resultantes da reacción poden ser ácidos graxos que estaban unidos ao glicerol do fosfolípido, ou outros compoñentes do fosfolípido, dependendo do punto da molécula onde rompan o enlace.

Clasificación
-------------

Sitios hidrolizados polas fosfolipases A1, A2, C e D. A fosfolipase B hidroliza tanto os sitios de A1 coma de A2.
Dependendo do enlace éster que escinden clasifícanse como A1, A2, B, C ou D. As fosfolipases C e D son consideradas fosfodiesterases.

### Fosfolipase A1

As fosfolipases A1 (PLA1) hidrolizan o enlace éster entre o primeiro acilo e o glicerol.

### Fosfolipase A2

As fosfolipases A2 (PLA2) hidrolizan o enlace éster entre o segundo acilo e o glicerol. Libera o ácido graxo ácido araquidónico e lisofosfolípido. 

### Fosfolipase B

As fosfolipases B (PLB) hidrolizan o enlace éster do primeiro acilo e o do segundo co glicerol.

### Fosfolipase C

As fosfolipases C (PLC) hidrolizan o enlace éster entre o glicerol e o grupo fosfato. Como cortan o enlace antes do fosfato liberan diacilglicerol e o conxunto fosfato-cabeza polar. Son importantes na transdución de sinais na célula, xa que liberan o segundo mensaxeiro inositol trifosfato.

### Fosfolipase D

As fosfolipases D (PLD) hidrolizan o enlace éster entre o fosfato e o grupo variable. Cortan o enlace despois do fosfato, polo que liberan ácido fosfatídico e un alcohol da cabeza polar do fosfolípido.

Notas
-----

1. 1 2 3 4  Lodish, Berk, Matsudaira, Kaiser, Krieger, Scott, Zipursky, Darnell (2005). Panamericana, ed. *"Biología Celular y Molecular (5ª edición)"* (en castelán). ISBN 950-06-1374-3.

|  |  |
| --- | --- |
|  | Wikimedia Commons ten máis contidos multimedia na categoría:  ***Fosfolipase*** |

Véxase tamén
------------

### Bibliografía

* Tappia, Paramjit S. & Dhalla, Naranjan S. (Editors): Phospholipases in Health and Disease. Springer, 2014. ISBN 978-1-4939-0463-1 [libro impreso]; ISBN 978-1-4939-0464-8 [libro electrónico]

### Outros artigos

* Fosfolipase do tipo da patatina

### Ligazóns extrernas

* Phospholipases *Medical Subject Headings* (MeSH) na Biblioteca Nacional de Medicina dos EUA.

|  |  |
| --- | --- |
| Control de autoridades | 
* Wd: Q210430
* BNCF: 73532
* MAG: 12927208

 |

|  |  |
| --- | --- |
| Identificadores | 
* EC: 3.1.1.-
* MeSH: D010740
* MeSH: D08.811.277.352.100.680
* UMLS: C0031671

 |
Monumento cunha cornucopia.**Cornucopia** é unha imaxe da mitoloxía grega e posteriormente incorporada á latina asociado á abundancia e fertilidade. Hogano fai referencia á agricultura e ao comercio.

Etimoloxía
----------

Do latín *cornu copiae* ou "corno copioso", de *cornu* ou corno e *copiae* ou copioso, abondoso.

Orixe
-----

A **cornucopia** foi un agasallo de Zeus á cabra (segundo outras tradicións ninfa) Amaltea, que segundo a tradición coidouno e o aleitou durante a súa infancia. Nunha escena de xogo de Zeus (ou Xúpiter na mitoloxía latina) na súa infancia rachoulle sen intención un corno a Amaltea e como compensación o corno que rachara pasou a ser máxico e concedería todo o que o posuidor quixese.

Representacións
---------------

As representacións orixinais eran o corno da cabra cheo de froitas e flores. Varias deidades, especialmente Fortuna, eran representadas co *corno da abundancia*. Pero é unha figura que aparece tamén en representacións máis modernas. Aparece frecuentemente nos murais do Día de Acción de Grazas onde aparece un cesto de vimbio con forma cornada cheo de froita e verduras. Noutras representacións é simplemente un cono curvo, oco e sen fondo aínda que tamén cheo de foitas.

Escudo de Colombia coas súas cornucopias na parte superior
A imaxe aparece tamén nos escudos de Colombia (onde aparecen dúas a primeira rebosante de froitas e flores exóticas típicas do país e a outra estrada de moedas de ouro) e Venezuela (onde aparecen tamén dúas cornucopias). Asemade aparecen nos escudos de Panamá e Perú aínda que unha única e chea de moedas de ouro.

A relación das cornucopias coa simboloxía de Suramérica non se limita á aparición da súa figura nos escudos dalgúns países ou dalgunha provincia. Debido á forma do estado de México e ás súas similitudes coa cornucopia, varios foron os mapas que disimulaban a cartografía nun *corno da abundancia* rebosante de froitas.

Véxase tamén
------------

* Sampo

### Ligazóns externas

|  |  |
| --- | --- |
|  | Wikimedia Commons ten máis contidos multimedia na categoría:  ***Cornucopia*** |

|  |  |
| --- | --- |
| Control de autoridades | 
* Wd: Q332682
* AAT: 300303413
* BRE: 3511937
* EBID: ID
* Treccani: cornucopia

 |
Logo
A **Confederación Deportiva Internacional do Traballo** (en francés *Confédération Sportive Internationale du Travail -CSIT-*) é unha organización internacional multideportiva creada sobre a base dos ideais do movemento obreiro internacional: igualdade e solidariedade no deporte. É unhas organizacións asociadas á Internacional Socialista.

Promove principalmente as seguintes disciplinas deportivas: xadrez, atletismo, básquetbol, fútbol, ximnasia, judo, karate, loita, natación, petanca, tenis de mesa, voleibol e vóley praia.

Funda en 1946, os seus antecedentes están nunha serie de organizacións das que é herdeira:

* A *Internacional Deportiva Obreira*, fundada en 1913 en Gante (Países Baixos) a partir das organizacións nacionais obreiras de deportes.
* Despois da I Guerra Mundial é refundada en 1920 en Lucerna (Suíza) como *Internacional Deportiva de Lucerna* (nome oficial: *Federación Internacional Obreira para o Deporte e Acondicionamento Físico*). Renomeada en 1928 como *Internacional Deportiva Obreira Socialista* (*Internationale Sportive Ouvriere Socialiste*). Organizou as Olimpíadas Obreiras e participou na Olimpíada Popular

Ligazóns externas
-----------------

* Sitio web da CSIT
***El Agrario Barcalés*** foi un periódico agrarista de Negreira en lingua castelá. Publicouse de 1921 a 1927.

Características
---------------

Subtitulado *Órgano de la Federación de las Asociaciones Agrarias del partido de Negreira* e desde o número 6 *Órgano de la Federación de las Asociaciones Agrarias del partido de Muros-Negreira*, foi unha publicación agrarista que apareceu o 6 de setembro de 1921. Inicialmente era mensual, publicábase o primeiro domingo de cada mes, e desde o número 49 pasou a publicarse quincenalmente. Estaba dirixido por Manuel Ruso Alonso e Luís Pereiro González era o redactor-xefe. Colaboraron nel Uxío Carré Aldao, Antón Villar Ponte, Prado Lameiro, Avelino Rodríguez Elías, Manuel Bergueiro e Salvador García-Bodaño Fernández. Incluía información sobre o agrarismo e a comarca da Barcala. Era partidario de José María Paramés candidato conservador a deputado pola circunscrición de Muros-Negreira. Desapareceu en xuño de 1927, co número 81.

Notas
-----

1. 1 2  Fabeiro Gómez, Manuel (2005). "Agrario Barcalés, El". *Gran Enciclopedia Galega Silverio Cañada* (DVD). El Progreso. ISBN 84-87804-88-8.
2. ↑  Vilavedra, D. ed. (1997). *Diccionario da literatura galega*. II. Publicacións Periódicas. Editorial Galaxia. pp. 25–26. ISBN 84-8288-137-X.

Véxase tamén
------------

### Bibliografía

* Santos Gayoso, Enrique (1990). *Historia de la Prensa Gallega 1800-1986*. Sada: Do Castro. ISBN 84-7492-489-8.
* Liñares Giraut, A. (1986). *O Val de Barcala (1900-1936). Agrarismo, vida política, emigración e cultura*. Santiago: Feiraco-Imprenta Minerva.
* ———; Lista Liñares, Omayra (2007). *Prensa e comarca. Medios de comunicación en Negreira, A Baña e Brión no século XX*. Ames: TresCtres. pp. 107–119. ISBN 978-84-935562-7-3.
Portada da revista na súa edición de xullo de 2009.
***Mother Jones*** é unha revista independente e sen fins lucrativos distribuída de acordo cos termos dos valores da política progresista e coñecida polas reportaxes de investigación.

Historia e características
--------------------------

É unha revista nos padróns xerais de orientación política da á esquerdista estadounidense. A vencedora en 2001 do National Magazine Award en Excelencia Xeral, *Mother Jones* fora nomeada para o National Magazine Award nove veces e gañouno catro veces.

Cunha tirada de 233.000 exemplares, *Mother Jones* é longamente a máis lida publicación progresista dos Estados Unidos. Monika Bauerlein e Clara Jeffery traballan como coeditoras.

A revista foi nomeada en homenaxe a Mary Harris Jones, Nai Jones, nacida Mary Harris en 1837 en Irlanda, e morreu en 1930 nos EUA. Iniciou a misión de producir un xornalismo revelador que informase e inspirase a busca por un mundo mellor.

|  |  |
| --- | --- |
| Control de autoridades | 
* Wd: Q851510
* EBID: ID
* ISSN: 0362-8841
* NLM: 100972032

 |
**Milladoiro Sociedade Deportiva**

Milladoiro SD, abreviatura de Milladoiro Sociedade Deportiva, é un clube de fútbol con sede en O Milladoiro, Santiago de Compostela, Galicia. Fundado o 10 de maio de 2001. Actualmente conta con 16 equipos ao longo de 8 categorías.

**Fundación**

A historia do Milladoiro SD remóntase á primavera de 2001, cando Carlos Rivas, con un extenso historial no fútbol da comarca, deu vida ao soño de formar un clube. Coa colaboración de Jose Manuel Guldís, coñecido como "Josecho", e a participación activa na comisión de festas, a visión de Rivas materializouse. A primeira directiva, liderada por Alejandro Marcuño, Juan Calvo Raña e Antonio Lamas Quintela, desempeñou un papel crucial nos primeiros catro anos de existencia. O clube iniciou a súa andaina cunha estratéxica campaña publicitaria que trouxo unha destacada cantidade de inscricións, formando equipos dende benxamíns até o equipo sénior que competiu na 3ª rexional.

**Campos de Xogo**

Os campos de xogo orixinais do Milladoiro SD son testemuñas do seu crecemento e evolución. Inicialmente, o Polideportivo de Milladoiro foi o fogar do fútbol sala, mentres que o fútbol 11 atopou o seu espazo no Campo das Penedas, en Ventín. Os partidos de fútbol 7 leváronse a cabo en campos designados pola federación en Santiago. 

Dende 2011, as categorías de fútbol xogan no Campo Municipal de Milladoiro.

**Escudo**

O distintivo escudo do Milladoiro SD é unha representación simbólica das súas raíces. Inspirado nun azulexo da Capela da Magdalena en Milladoiro, presenta a vieira e a cruz sobre un fondo branco, detallado en azul mariño e vermello. 

Escudo do Milladoiro SD
Billa vertendo auga potable.
A **fontanaría** ou **fontanería** é a actividade relacionada coa instalación e mantemento de redes de tubaxes para o abastecemento de auga potable e evacuación de augas residuais, así como as instalacións de calefacción en edificacións e outras construcións.

Etimoloxía
----------

O nome «fontanaría», deriva de «fontaneiro», que provén de «fontana», que é sinónimo de «fonte» e á súa vez provén do latín *fontāna*.

Historia
--------

A historia da fontanaría remóntase ós tempos da Antiga Roma, onde xa construían acuedutos de pedra para conducir a auga até as instalacións dos pazos dos seus emperadores e ós seus famosos baños, así como cloacas para desaloxala unha vez usada. A fontanaría moderna ten os seus inicios a finais do século XIX co uso dos tubos de ferro fundido para conducir a auga, os cales se soldaban con chumbo, que era fundido mediante un queimador e despois vertido nas unións. Este sistema utilizouse até finais da década dos setentas, aínda que para outro tipo de instalacións non relacionadas co consumo humano, aínda se utiliza.

Na maioría dos países occidentais o uso do sistema ferro fundido-chumbo está prohibido, tanto para a condución de auga potable como para a evacuación de augas residuais. Os motivos son que co desgaste interno das tubaxes por mor da fricción, pequenas partículas de chumbo mestúranse coa auga, provocando plumbose ós consumidores; por outra banda, o seu traballo é lento, complexo e moi custoso en comparanza con outros materiais máis modernos como o cobre, ao PVC, o polietileno de alta densidade (PEAD) e moitos outros.

Hoxe en día, a soldadura de chumbo foi substituída por varios sistemas, segundo o material da tubaxe: soldadura de aceiro, para tubos de aceiro; estaño soldado a gas, para tubos de cobre; adhesivo solvente, para tubos de PVC; termofusión para tubos de polipropileno e/ou de polibuteno; morteiro de cemento para tubos de concreto e pastas especiais para tubos de asbesto-cemento. Existen tamén as unións mecánicas, que poden ser a compresión ou bridadas ou roscadas.

Notas
-----

1. ↑  Definicións no *Dicionario da Real Academia Galega* e no Portal das Palabras para *fontanaría*.
2. ↑  Muscroft, Steve (14 de marzo de 2016). *Plumbing*. Elsevier. p. 3.
3. ↑  Blankenbaker, Keith (1992). *Modern Plumbing*. Goodheart Willcox.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Fontanaría Modificar a ligazón no Wikidata*** |

### Bibliografía

* Teresi, Dick (2002). *Lost Discoveries: The Ancient Roots of Modern Science--from the Babylonians to the Maya*. Nova York: Simon & Schuster. pp. 351–352. ISBN 0-684-83718-8.

|  |  |
| --- | --- |
| Control de autoridades | 
* Wd: Q3241671
* AAT: 300078157
* JSTOR: plumbing
* MAG: 23966969
* NKC: ph121121

 |
Para outras páxinas con títulos homónimos véxase: La Opinión.
***La Opinión*** foi un xornal editado en Pontevedra entre 1884 e 1899.

Historia e características
--------------------------

Subtitulado *Diario de Pontevedra*, apareceu en 1884. Fundado por José Millán e dirixido por Valentín Peña, entre os seus colaboradores estaban Rogelio Lois Estévez e Xoán Cuveiro Piñol, que publicou o folletín *Pedro Madruga (drama histórico nun auto e tres coadros)*. A partir de 1896 comezou unha segunda época. A partir de marzo de 1898 editou o suplemento *El Obrero: Órgano de la Asociación protectora del obrero*, que aparecía os luns. Cesou a súa publicación en decembro de 1899.

Notas
-----

1. ↑  *El Eco de Santiago*, 11-3-1898, p. 2.
2. ↑  *Revista Gallega*, 244, 14-1-1900, p. 6.

Véxase tamén
------------

### Bibliografía

* Santos Gayoso, Enrique (1990). *Historia de la Prensa Gallega 1800-1986*. Sada: Ediciós do Castro. ISBN 84-7492-489-8.
* Vilavedra, Dolores, ed. (1997). *Diccionario da literatura galega. Publicacións Periódicas* **II**. Vigo: Editorial Galaxia. ISBN 84-8288-137-X.

### Ligazóns externas

* Ficha e exemplares de *La Opinión* en Galiciana.

|  |  |
| --- | --- |
| Control de autoridades | 
* Wd: Q12391413
* Galiciana: 3919

 |
**Domingo Dulce y Garay**, nado en Sotés (A Rioxa) o 7 de maio de 1808 e finado en Amélie-les-Bains (Francia) o 23 de novembro de 1869). Foi un militar español.

Traxectoria
-----------

Ingresou en 1823 no exército coincidindo co final do Trienio liberal e participou na primeira guerra carlista cos militares cristinos e baixo as ordes de Baldomero Espartero a quen lle unía unha profunda amizade, obtendo catro Cruces Laureadas de San Fernando. Froito da amizade con Espartero foi a súa colaboración durante a rexencia deste, sendo persoa destacada para sufocar a revolución de 1841 cando os moderados, con Diego de León e Manuel de la Concha á fronte, trataron de tomar, entre outras accións, o Palacio Real de Madrid e secuestrar á raíña Isabel II.

Xa co grado de xeneral, participou na guerra dos Matiners enfrontándose vitorioso ao lendario militar carlista Ramón Cabrera. Participou na *Vicalvarada* apoiando, neste caso, a O´Donnell e o seu proxecto de Unión Liberal, así como posteriormente enfrontouse ao alzamento carlista de San Carlos da Rápita, tras cuxo esmagamento obtivo o título de *Marqués de Castell-Florite*. 

Durante a maior parte do tempo dos gobernos da Unión Liberal estivo destinado en Cuba como Capitán Xeneral dados os receos que contra el seguía mantendo O'Donnell, aínda que foi senador de 1858 a 1860. Durante a súa estancia en América destacou pola súa clara vocación abolicionista o que provocou a inimizade dos españois alí asentados e o enfrontamento aberto con Julián de Zulueta. 

Ao seu regreso en 1866 participou nas conspiracións que culminaron coa revolución de 1868 e o destronamento da raíña Isabel. Aínda que permaneceu todo o tempo desterrado en Canarias polas sospeitas de colaboración con elementos progresistas, foi un dos asinantes do Manifesto que acompañou á revolución. 

O goberno revolucionario provisional nomeouno, de novo, capitán xeneral en Cuba onde decretou a liberdade de imprenta na illa por vez primeira o 9 de xaneiro de 1869. Poco meses máis tarde, morreu.

Notas
-----

1. 1 2 3  Bozal 1968, p. 126

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Domingo Dulce*** |

### Bibliografía

* Bozal Fernández, Valeriano (1968). *Juntas Revolucionarias. Manifiestos y proclamas de 1868*. Colección: Divulgación universitaria (en castelán). Madrid: Cuadernos para el diálogo.
* Buxó de Abaigar, Joaquín (1962). *Domingo Dulce, general isabelino* (en castelán). Barcelona: Editorial Planeta.

### Outros artigos

* Vicalvarada
* Gloriosa

### Ligazóns externas

* Biografía *(en castelán)*
* Expediente ná páxina do Senado*(en castelán)*

|  |  |
| --- | --- |
| Control de autoridades | 
* Wd: Q2030009
* WorldCat
* VIAF: 45361023
* BNE: XX1518220
* CERL: cnp00505708
* DBE: domingo-dulce-garay
* GEC: 0023122
* GND: 128697350
* ISNI: 0000000049190862
* LCCN: nr2001011775
* Arquivo Histórico de Deputados (1810-1977): 32690
* Senadores de España (1834-1923): 655

 |
Augas residuais non tratadas
As **augas grises** ou **augas usadas** son as augas xeradas polos procesos dun fogar, tales como o lavado de trebellos de limpeza e de roupa así como o aseo das persoas.

Características
---------------

As augas grises distínguense das augas cloacais contaminada con escouras do retrete, chamadas augas negras, porque non conteñen bacterias *Escherichia coli*. As augas grises son de vital importancia, porque poden ser de moita utilidade no campo do regadío ecolóxico.

As augas grises xeralmente descompóñense máis rápido que as augas negras e teñen moito menos nitróxeno e fósforo. Non obstante, as augas grises conteñen algunha porcentaxe de augas negras, incluíndo patóxenos de varias clases.

As augas grises recicladas da bañeira ou lavabo poden ser utilizadas nos retretes, o que aforra grandes cantidades de auga. Os pioneiros na creación de depuradoras de augas grises foron os traballadores dunha empresa española chamada Ecoaigua, que levan dende 1994 investigando as posibilidades dos distintos sistemas de reaproveitamento de augas usadas. Non obstante, as augas grises sen tratar non poden ser utilizadas para a descarga do escusado xa que xeran cheiros e manchas se se deixan máis dun día.

|  |  |
| --- | --- |
| Control de autoridades | 
* Wd: Q1075169
* GND: 1162920084
* JSTOR: greywater
* KulturNav: ID
* MAG: 21955270
* NDL: 00573943

 |
Espectáculo do Cirque du Soleil.
O **Cirque du Soleil** (en galego *Circo do Sol*) é unha empresa canadense de entretemento, que se describe a si mesma coma unha *montaxe dramática de artes circenses e esparcemento rueiro*. A súa sede está no Quebec, na área de Saint-Michel.

Historia
--------

Foi creada polos ex-artistas de rúa Guy Laliberté e Daniel Gauthier en Baie-Saint-Paul, en 1984. A orixe do seu nome remóntase a un día no que Laliberté admiraba unha posta de sol durante unha viaxe a Hawai; pouco despois optou por empregar o termo Soleil, símbolo de *xuventude, dinamismo e enerxía*. En 1980 Gilles Ste-Croix fundou unha compañía denominada *Les Échassiers de Baie-Saint-Paul* (trad. lit: *os pernilongos de Baie-Saint-Paul*), formada por bailaríns, tragalumes e outras personaxes típicas dun circo que percorrían as rúas de Baie-Saint-Paul, unha vila preto do Quebec, para dar espectáculo aos seus habitantes. Ao pouco tempo, o grupo cambiou o seu nome por *Le Club des talons hauts* (trad. lit: *O club dos tacóns altos*) e, tras dous anos de experiencia polas rúas, en 1982, organizaron un festival cultural denominado *La Fête foraine de Baie-Saint-Paul*, á que acudiron artistas de rúa doutras rexións do Canadá para percorrer as rúas de Baie-Saint-Paul; isto marcou o precedente para que Laliberté e Ste-Croix decidiran fundar un circo no Canadá. O termo *Cirque du Soleil* empregouse por primeira vez para nomear o espectáculo que montarían Laliberté e Ste-Croix para conmemorar o 450 aniversario do descubrimento do que hoxe é o Canadá por Jacques Cartier, percorrendo toda a cidade en 1984. A presentación *Le Grand Tour du Cirque du Soleil* foi un éxito, e eventualmente Laliberté contratou ao artista Guy Caron, da Escola Nacional Circense do Canadá, para adaptar o espectáculo de circo cun novo enfoque teatral baseado nas personaxes e onde non se empregaran animais no espectáculo, factores que consolidaron a Cirque du Soleil como o circo contemporáneo (*nouveau cirque*) que se coñece dende entón.

|  |  |
| --- | --- |
|  | Wikimedia Commons ten máis contidos multimedia na categoría:  ***Cirque du Soleil Modificar a ligazón no Wikidata*** |

|  |  |
| --- | --- |
| Control de autoridades | 
* Wd: Q504715
* WorldCat
* VIAF: 132674276
* BNF: 13947348g
* Discogs: 161455
* EBID: ID
* GND: 3048511-3
* IBDB: 406401
* IMDb: nm1498788
* ISNI: 000000040379765X
* LCCN: n93017757
* MusicBrainz: ID
* NKC: xx0109938
* Songkick: 2480571
* SUDOC: 087451999

 |
***The New York Times Magazine*** é o suplemento dominical do xornal *The New York Times*. Contén artigos de maior lonxitude que a usual nos publicados na edición diaria e escriben para el moitos colaboradores de prestixio. Tamén salientas polas súas fotografías, en particular no seu deseño e estilo.

Historia
--------

A primeira edición foi o 6 de setembro de 1896 e contiña a primeira fotografía impresa nun xornal. A creación dun suplemento dominical "serio" foi parte dunha revisión masiva do diario disposta ese ano polo seu novo propietario, Adolph Ochs, dentro da cal ordenou excluír do xornal os artigos de ficción, as tiras de prensa e as notas sobre rumores sendo considerado en xeral como quen salvou ó *The New York Times* da ruína económica. En 1897, o suplemento publicou 16 páxinas de fotografías referidas ás vodas de diamante da Raíña Vitoria, unha "custosa fazaña" que a converteu nunha edición sumamente popular e axudou a lanzar o suplemento ó éxito.

Nos seus primeiros anos *The New York Times Magazine* comezou a tradición de ter colaboradores moi coñecidos, dende William Edward Burghardt Du Bois e Albert Einstein a moitos actuais e futuros presidentes dos Estados Unidos. Lester Markel, un "intenso e autocrático" xornalista que supervisou o *Times* dominical dende os '1920 até os '1950, alentou a concepción da revista cun foro de ideas. Durante o período que estivo a cargo, houbo colaboracións de personalidades tales como Lev Tolstoi, Thomas Mann, Gertrude Stein e Tennessee Williams. Cando en 1970 *The New York Times* introduciu a súa primeira páxina Op-Ed a revista deixou de publicar tantas notas editoriais.

Notas
-----

1. ↑  The New York Times Company: New York Times Timeline 1881-1910. Consultado o 6 de maio de 2007.
2. ↑  "The Kingdom and the Cabbage" Arquivado 23 de agosto de 2013 en Wayback Machine. publicado en Time do 15-8-1997. Consultado o 6 de maio de 2007]].
3. ↑  Rosenthal, Jack: *5000 Sundays: Letter From the Editor* Publicado en The New Tork Time do 14-4-1996. Consultado o 6 de maio de 2007

Véxase tamén
------------

### Ligazóns externas

* Páxina oficial *(en inglés)*

|  |  |
| --- | --- |
| Control de autoridades | 
* Wd: Q3028269
* ISSN: 0028-7822
* NLM: 9877816

 |
***El Fomento*** foi un semanario editado en Ordes entre 1878 e 1880.

Historia e características
--------------------------

Subtitulado *Semanario de intereses morales y materiales*, apareceu en xullo de 1878. Dirixido por Ríos. Periódico semanal de inspiración republicana e anticlerical. Conseguiu pronto a inimizade do cardeal Miguel Payá y Rico, foi suspendido en agosto dese ano e denunciado na Audiencia por infrinxir a Lei de Imprenta. Volveu aparecer co número 6 a mediados de novembro, logo dunha suspensión xudicial de dous meses e medio. Novamente foi apercibido coa suspensión. A partir de decembro de 1879 dedicouse ás cuestións políticas e o número 58, correspondente ao 22 de decembro, foi multado e secuestrado polo alcalde e denunciado polo fiscal ante o Xulgado. En xaneiro de 1880 foi excomungado polo cardeal Payá. Foi condenado en febreiro polo Tribunal de Imprenta a 75 números de suspensión. Durante a suspensión apareceu para substituílo *Fray Junípero*. Volveu editarse en maio, pero en xuño foi suprimida a súa publicación por orde do Alcalde de Ordes.

Notas
-----

1. ↑  "El Diario de Santiago, La Reforma y El Fomento de Ordenes". *Gaceta de Galicia* (290): 1. 12 de xaneiro de 1880. Consultado o 15 de decembro de 2013.

Véxase tamén
------------

### Bibliografía

* Santos Gayoso, Enrique (1990). Do Castro, ed. *Historia de la Prensa Gallega 1800-1986*. Sada. ISBN 84-7492-489-8.
Nahum, na Porta Santa da Catedral de Santiago de Compostela.
**Nahum**, en hebreo: נחום (finais do s. VIII a C - comezos do s. VII a C), foi un profeta menor orixinario de Galilea que escribiu o *Libro de Nahum*, un dos libros do *Antigo Testamento*, onde, en oráculos, anunciou a fin do Imperio Asirio e a destrución de Nínive, a capital. É o sétimo profeta segundo a lista tradicional de doce profetas menores.

Descrición
----------

Nahum, por Aleijadinho, en Congonhas (Minas Xerais, Brasil) 1800-5.
O seu nome provén do hebreo נָחוּם [Nājjūm], que significa "cheo de consolación". Con todo, pouco se sabe deste Najum. No propio *Libro de Nahum* di que era un «elkesita» ou «elkoshita». O esexeta bíblico Xerome de Estridón, no seu comentario respecto deste libro, nota erroneamente que «eljoshita» é unha indicación patronímica: "fillo de Elqosh". Con todo, trátase dun xentilicio: o profeta naceu en Eljosh.

A teoría máis aceptada respecto de sitio provén de *Vidas dos profetas*, obra que se adoita atribuír a san Epifanio: «Elqosh queda máis aló de Beth-Gabre, na tribo de Simeón».

Beth-Gabre (Beit Jibrín) sería a antiga Eleuterópolis, na fronteira de Xudá con Simeón. Esta postura foi adoptada polo martiroloxio romano: o 1 de decembro celébrase Begabar (que posiblemente sexa derivación de Beth Gabre).

Notas
-----

1. ↑  "Nahum". *Diccionario enciclopédico galego universal* **44**. *La Voz de Galicia*. 2003-2004. p. 19. ISBN 84-7680-429-6.
2. ↑  "Nahum". *Diciopedia do século 21* **2**. Do Cumio, Galaxia e do Castro. 2006. pp. 1437–1438.
3. ↑  "Nahum". *Enciclopedia Galega Universal* **12**. Ir Indo. 1999-2002. p. 321. ISBN 84-7680-288-9.
4. ↑  Libro de Nahum en ABibliaGalega.com
5. ↑  O nome podería representar un epíteto de Yahveh, quen é consolador e confortador de aqueles que sofren.
6. ↑  *Patrologia Greca*, 43.409.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Nahum Modificar a ligazón no Wikidata*** |

### Bibliografía

* "Nahum". *Diccionario enciclopédico galego universal* **44**. *La Voz de Galicia*. 2003-2004. p. 19. ISBN 84-7680-429-6.
* "Nahum". *Diciopedia do século 21* **2**. Do Cumio, Galaxia e do Castro. 2006. pp. 1437–1438.
* "Nahum". *Enciclopedia Galega Universal* **12**. Ir Indo. 1999-2002. p. 321. ISBN 84-7680-288-9.

### Outros artigos

* *Libro de Nahum*

### Ligazóns externas

* «El profeta Nahún» Erain Ikastetxea. Grupo Educativo COAS (Opus Dei).
* «El Antiguo Testamento: Los Profetas Menores. Nahún» *(en castelán)*.

|  |  |
| --- | --- |
| Control de autoridades | 
* Wd: Q1981722
* WorldCat
* VIAF: 316444044
* BRE: 2251816
* CERL: cnp00588765
* DeutscheBio: 118785583
* EBID: ID
* FAST: 1892464
* GND: 118785583
* LCCN: n2009012244
* Orthodox Encyclopedia: 2564746
* Treccani: nahum

 |
**Flappy Bird** é un xogo para móbiles de 2013 desenvolto en Hanói polo desenvolvedor de software vietnamita Nguyen Hà Đông (Dong Nguyen) e publicado por GEARS Studios, un pequeno desenvolvedor de xogos independente, tamén con sede en Vietnam. O xogo, publicado o 24 de maio de 2013, foi eliminado da App Store e Google Play polo seu creador o 9 de febreiro de 2014 ás 17:00 (GMT) logo de que o seu creador avisara disto dende a súa conta de Twitter. Ademais de Flappy Bird, Nguyen tamén conta con outros xogos, pero non chegaron a ter o mesmo interese.

Éxito e peche
-------------

Tras o éxito de Flappy Bird, o seu creador Dong Nguyen tomou a decisión de eliminar o xogo da App Store e da Google Play. Segundo á declaración inicial elimiou o xogo das tendas móbiles a pesar de gañar o equivalente a $90.000 dólares estadounidenses ao día unicamente có pequeno banner que mostraba a App na parte inferior da pantalla; porque o código fonte foi filtrado ilegalmete a Internet provocando unha multitude de clons.
Máis tarde, Dong asegurou nunha entrevista no sitio web da revista Rolling Stones, que a razón principal pola que eliminou o xogo, foi porque:

> «Recibín correos electrónicos de fanáticos de Flappy Birds alegando que é moi adictivo, coma o crack, e isto frustaba á xente»   
>  engadiu tamén que, pola contra, a súa intención inicial era   
> «crear un xogo que as persoas puidesen gozar durande dez minutos, nun contexto de relax, non dedicarlle horas tratando de alcanzar unha puntuaxe superior».
> 
> 

Ademais, supostamente foi demandado pola multinacional de videoxogos Nintendo alegando un posíbel plaxio dos seus deseños, pois os tubos son os mesmos que os de Super Mario Bros.

Trala desaparición do xogo, unha gran cantidade de persoas tentaron vender os seus móbiles co xogo instalado a prezos estratosféricos, ata chegar ao punto de que EBay retirou a poxa de móbiles co xogo, pero ao poco tempo de desaparecer o xogo unhas poucas, horas despois da súa retirada, volveu ao mercado con gráficos nocturnos e as sombras dos tubos diferentes, pero os cambios non convenceron a Nintendo. Nun correo electónico a The Wall Street Journal, Nintendo nega que se queixaran a Apple das similitudes entre Flappy Bird e Mario Bros.

Notas
-----

1. ↑  You’ll need a halfway decent idea, of course, but once you’ve got that nailed down, you can easily buy the source code, get an online tutorial on how to use it and within hours have a game ready to play. That explains why 95 of the 300 or so new apps released on Apple’s iTunes store one day last week were riffs on Flappy Bird, the mega-hit its creator pulled at the height of its popularity. There’s Flappy Wings, Splashy Fish, even Crappy Bird.

|  |  |
| --- | --- |
| Control de autoridades | 
* Wd: Q15707420
* GiantBomb: 3030-45294
* IGDB: flappy-bird
* MobyGames: flappy-bird

 |
Para outras páxinas con títulos homónimos véxase: Acción.

***Acción*** foi unha revista editada en Pontevedra de 1928 a 1930.

Historia e características
--------------------------

Subtitulada ***Órgano de la Juventud Católica***, apareceu o 15 de abril de 1928. Con periodicidade quincenal, foi fundada por Xosé Sesto e dirixida por José Muíños González. De carácter relixioso, publicou artigos en galego de Antón Losada Diéguez, Antonio Rey Soto, Xoán Bautista Andrade, Jacobo Rey Porto, Xerardo Álvarez Limeses, Manuel Casado Nieto e Herminia Fariña; e tamén poemas de Xosé Manuel Cabada, Casimiro Cubela, M. García García e Xosé Sesto. Tivo inicialmente unha sección crítica titulada "Picotazos", que desapareceu axiña. Cesou a súa publicación o 31 de maio de 1930.

Véxase tamén
------------

### Bibliografía

* "Acción". *Gran Enciclopedia Galega Silverio Cañada* (DVD). El Progreso. 2005. ISBN 84-87804-88-8.
* Santos Gayoso, Enrique (1990). *Historia de la Prensa Gallega: 1800 - 1986*. Sada: Ediciós do Castro.
* Vilavedra, Dolores, ed. (1997). *Diccionario da literatura galega. Publicacións Periódicas* **II**. Vigo: Galaxia. p. 19. ISBN 84-8288-137-X.

### Outros artigos

* *La Acción (Pontevedra)*
***Cinefantastique*** foi unha revista de cinema de terror, fantasía e ciencia ficción.

Historia
--------

A revista empezou orixinalmente como un fanzine mimeográfico en 1967, despois relanzado como un trimestral en 1970 polo publicador e editor Frederick S. Clarke. Creada como unha publicación crítica e seria do xénero, a revista distinguiuse inmediatamente de competidores como *Famous Monsters of Filmland* e *The Monster Times* polo seu papel puído e o uso de fotogramas de filmes para interiores a toda cor. Os artigos e recensións de *Cinefantastique* enfatizaron un enfoque intelixente, case académico, unha inclinación daquela infrecuente para unha revista tan específica do xénero. Os anuncios eran poucos, e na súa maioría eran anuncios doutros títulos e materiais da editorial. Esta falta de "recheo de páxina" asegurou ó lector unha gran proporción de contido editorial orixinal.

Notas
-----

1. ↑  "Frederick S. Clarke, 51, of Cinefantastique". *The New York Times*. 9 de novembro de 2000. Consultado o 4 de setembro de 2016.

|  |  |
| --- | --- |
| Control de autoridades | 
* Wd: Q5120662
* ISSN: 0145-6032
* TESF: cinefantastique

 |